CELEX: 52013PC0720
Language: sk
Date: 2013-10-23
Title: Návrh ROZHODNUTIE RADY o pozícii, ktorú má Európska únia zaujať v rámci konferencie ministrov Svetovej obchodnej organizácie k pristúpeniu Jemenskej republiky k WTO

|
			
		
		
		52013PC0720
		
			Návrh ROZHODNUTIE RADY o pozícii, ktorú má Európska únia zaujať v rámci konferencie ministrov Svetovej obchodnej organizácie k pristúpeniu Jemenskej republiky k WTO /* COM/2013/0720 final - 2013/0342 (NLE) */
			
				
		
		
			
			   	DÔVODOVÁ SPRÁVA
I. ÚVOD
Členovia Svetovej obchodnej organizácie
(ďalej len „WTO“) a Jemenská republika dospeli do záverečnej
fázy uzatvorenia dohody o podmienkach pristúpenia Jemenu k tejto
organizácii. Táto skutočnosť je výsledkom rokovaní trvajúcich 13
rokov, ktoré sa začali predložením žiadosti Jemenu o pristúpenie k WTO v
roku 2000. Žiadosť Jemenu o pristúpenie bola preskúmaná v súlade s pokynmi
Generálnej rady WTO o pristúpení najmenej rozvinutých krajín a predtým, než
bude EÚ môcť formálne podporiť toto schválenie vo WTO, musí Rada vo
svojom rozhodnutí schváliť podmienky pristúpenia Jemenu.
Zhrnutie podmienok pristúpenia sa uvádza
ďalej.
II. ZHRNUTIE PODMIENOK PRISTÚPENIA JEMENU K
WTO PODĽA ODVETVÍ
Zoznam záväzkov
Tovar
Priemerná konečná viazaná colná sadzba v
prístupovom zozname pre Jemen je 22,2 %.
Priemerná konečná viazaná colná sadzba na
úrovni 26,2 % na poľnohospodárske výrobky je o niečo vyššia, ako
je to v prípade priemyselného tovaru, kde sa zistila úroveň 20,1 %.
Najvyššie colné sadzby sú takisto vyššie v poľnohospodárstve (100 %
maximum v prípade niektorých poľnohospodárskych výrobkov oproti 40 %
maximu v prípade priemyselného tovaru).
Jemen zavedie konečné viazané colné
sadzby od dátumu pristúpenia.
Tieto priemerné
úrovne colných sadzieb sú relatívne primerané vzhľadom na status Jemenu
ako najmenej rozvinutej krajiny, ako aj malú veľkosť a
zraniteľnosť jeho hospodárstva. V minulosti, pokiaľ ide o
najmenej rozvinuté krajiny, považovala EÚ tieto úrovne colných sadzieb v
prípade hospodárstva porovnateľnej veľkosti za prijateľné a
akceptovala ich.
Priemyselný tovar 
–              
Priemerná konečná viazaná colná sadzba na
nepoľnohospodárske výrobky je 20,1 %.
–              
Najvyššie priemerné hodnoty vo výške približne
27 % sa zistili v nábytkárstve a obuvníckom odvetví.
–              
Najnižšie priemerné hodnoty vo výške približne
10 % sa vzťahujú na výrobky informačných technológií.
–              
Najvyššie colné sadzby dosahujú 40 % (cement a
určité spracované ryby) a 43 % (väčšina produktov rybolovu a
spracovaných produktov rybolovu).
Poľnohospodársky tovar 
–              
Priemerná konečná viazaná colná sadzba na
poľnohospodárske výrobky je 26,2 %.
–              
Najvyššie colné sadzby v poľnohospodárstve sú
na úrovni 100 % a týkajú sa tabaku a kávy.
Služby 
Zoznam osobitných záväzkov Jemenu, pokiaľ
ide o služby, je uspokojivý vzhľadom na jeho status najmenej rozvinutej
krajiny. Jemen prijme záväzky týkajúce sa prístupu na trh a záväzky
vnútroštátneho zaobchádzania v širokom rozsahu odvetví služieb vrátane
odborných služieb, počítačových a iných obchodných služieb,
komunikačných služieb (doručovateľské a telekomunikačné
služby), stavebných, distribučných, súkromných vzdelávacích,
environmentálnych a finančných služieb (poisťovacie a bankové
služby), cestovného ruchu a dopravy (námorná a železničná doprava),
ako aj súkromných služieb v oblasti poskytovania zdravotnej starostlivosti.
Záväzky podľa protokolu
V záverečnej, multilaterálnej fáze
procesu pristúpenia sa členovia WTO kolektívne usilovali
o zabezpečenie základnej zlučiteľnosti obchodných právnych
predpisov a inštitúcií Jemenu s pravidlami a dohodami WTO,
čo stanovili v protokole o pristúpení a v správe pracovnej
skupiny. 
Prechodné obdobia sa požadovali v mnohých
oblastiach, pričom pre EÚ sú obzvlášť dôležité tieto oblasti:
Obchodné práva:
Jemen potvrdil, že najneskôr 31. decembra 2014 udelí každej fyzickej alebo
právnickej osobe, bez ohľadu na ich fyzickú prítomnosť alebo
investície v Jemene, právo stať sa registrovaným dovozcom akéhokoľvek
výrobku, ktorého dovoz je do Jemenu povolený. Zákony a právne predpisy Jemenu
týkajúce sa všetkých poplatkov, dávok a daní ukladaných v súvislosti s
takýmto obchodom budú v úplnom súlade s jeho záväzkami v rámci WTO.
Jemen udelí na rovnaké časové obdobie
obchodné práva nediskriminačným spôsobom podľa stanovených pravidiel
a v súlade s dohodami WTO. Obchodná
registrácia alebo žiadosť o obchodné práva sa bude vyžadovať len
na colné a fiškálne účely a nebudú sa v súvislosti s nimi
vyžadovať investície v Jemene.
Ostatné clá a poplatky: Jemen sa zaviazal viazať ostatné clá a poplatky v zmysle
článku II ods. 1 písm. b) dohody GATT z roku 1994 na úrovni 0,25 %.
Najneskôr 4 roky po pristúpení viazaná colná sadzba pre tieto ostatné clá a
poplatky bude 0, ako sa stanovuje v Listine koncesií a záväzkov Jemenu. 
Poplatky a platby za poskytnuté služby: Požiadavka, aby boli osvedčenia o pôvode a faktúry dovozu do
Jemenu potvrdené alebo notársky overené jemenskými konzulátmi v zahraničí,
skončí najneskôr 1. januára 2017. 
Určovanie colnej hodnoty: Právne predpisy a vykonávacie predpisy Jemenu budú do dňa pristúpenia
uvedené do súladu s dohodou o colnom hodnotení. Jemen bude dohodu postupne
vykonávať v súlade s akčným plánom stanoveným v správe pracovnej
skupiny a k 31. decembru 2016 bude v plnej miere uplatňovať
ustanovenia WTO týkajúce sa určovania colnej hodnoty, vrátane Dohody WTO o
uplatňovaní článku VII dohody GATT z roku 1994 a prílohy I
(vysvetľujúce poznámky). Jemen potvrdil, že v priebehu prechodného obdobia
zabezpečí, aby sa jeho predpisy v rámci platnej legislatívy a
dodatočné predpisy zavedené počas prechodného obdobia týkajúce sa
určovania colnej hodnoty uplatňovali nediskriminačným spôsobom
na všetky dovozy. 
Sanitárne a fytosanitárne opatrenia: Jemenu sa poskytne prechodné obdobie do 31. decembra 2016 na úplné
vykonanie Dohody o uplatňovaní sanitárnych a fytosanitárnych opatrení, ako
sa stanovuje v akčnom pláne zahrnutom v správe pracovnej skupiny. 
Technické prekážky obchodu: Jemen v plnej miere vykoná Dohodu o technických prekážkach obchodu do
31.decembra 2016. Akčný plán je stanovený v správe pracovnej skupiny.
Obchodné aspekty práv duševného vlastníctva
(TRIPS): Úplné vykonanie Dohody o obchodných
aspektoch práv duševného vlastníctva bude účinné pred koncom roka 2016
[okrem patentovej ochrany liekov, na ktoré sa vzťahuje rozhodnutie o
dohode TRIPS a verejnom zdraví (WT/L/641)].
III. ODPORÚČANIE
Komisia predkladá podmienky pristúpenia
Jemenskej republiky k WTO na schválenie Rade a považuje tieto podmienky za
vyrovnaný a ambiciózny súbor záväzkov týkajúcich sa otvorenia trhu, ktorý
prinesie značný úžitok tak Jemenu, ako aj jeho obchodným partnerom
z WTO.
2013/0342 (NLE)
Návrh
ROZHODNUTIE RADY
o pozícii, ktorú má Európska únia zaujať
v rámci konferencie ministrov Svetovej obchodnej organizácie k pristúpeniu
Jemenskej republiky k WTO
RADA EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 91, článok 100 ods. 2 a
článok 207 ods. 4 prvý pododsek v spojení s článkom 218 ods. 9,
so zreteľom na návrh Európskej komisie,
keďže:
(1)       Vláda Jemenskej republiky
podala 12. apríla 2000 žiadosť o pristúpenie k Dohode o založení Svetovej
obchodnej organizácie (WTO) uzavretej v Marakeši, a to v súlade s článkom
XII uvedenej dohody.
(2)       Dňa 17. a 19. júla 2000
bola zriadená pracovná skupina pre pristúpenie Jemenskej republiky s cieľom
dosiahnuť dohodu o podmienkach pristúpenia prijateľných pre Jemenskú
republiku a všetkých členov WTO.
(3)       Komisia dohodla v mene
Únie celý rad záväzkov týkajúcich sa otvorenia trhu zo strany Jemenskej
republiky, ktoré spĺňajú požiadavky Únie.
(4)       Tieto záväzky sú teraz
začlenené do Protokolu o pristúpení Jemenskej republiky k WTO.
(5)       Očakáva sa, že
pristúpenie k WTO pozitívne a dlhodobo prispeje k procesu
hospodárskej reformy a udržateľnému rozvoju v Jemenskej republike.
(6)       Protokol o pristúpení by sa preto
mal schváliť.
(7)       V článku XII Dohody o
založení WTO sa stanovuje, že podmienky pristúpenia je potrebné dohodnúť
medzi pristupujúcim členom a WTO a že konferencia ministrov WTO schváli
podmienky pristúpenia na strane WTO.
(8)       Preto je potrebné stanoviť
pozíciu, ktorú má Únia zaujať v rámci konferencie ministrov,
PRIJALA TOTO ROZHODNUTIE: 
Článok 1
Pozícia, ktorú má Európska únia zaujať v
rámci konferencie ministrov Svetovej obchodnej organizácie k pristúpeniu
Jemenskej republiky k WTO, je pristúpenie schváliť.
Článok 2
Toto
rozhodnutie nadobúda účinnosť dňom jeho prijatia.
V Bruseli
                                                                       Za
Radu
                                                                       predseda